Basupi ba ga Jehofa ba dumela gore tsela e e molemo thata ya go thusa batho ba ba se nang magae ke go ba ruta tsela e e molemo thata ya go tshela. Seno se raya go ba thusa go dirisa kgakololo e e molemo go di feta tsotlhe—e re e newang ke Mmopi wa rona. Ke ene fela yo o tshwanelegang sentle go ka naya batho kgakololo e e ntseng jalo. Kgakololo ya gagwe e thusa batho ba le bantsi gore ba se ka ba itsenya mo mathateng a a tla dirang gore ba feleletse ba se na magae. Gape, e thusa batho ba ba dipelo tse di ikanyegang ba ba nang le bothata jono gore ba kgone go bo fenya. Gone ke boammaaruri gore go bala Baebele ka bogone fela ga go ka ke ga nyeletsa mathata otlhe a re nang le one. Le fa go ntse jalo, Baebele e ka thusa batho go tlogela mekgwa e e sa siamang, ba se ka ba tlhola ba inyatsa mme ba tshele botshelo jo bo nang le seriti.